Document ID: /roh_data/filtered/fineweb-2-filterrobots_roh.jsonl.gz/34199

Sche las mesiras da protecziun actualas valan er anc durant tut l’enviern, saja la speranza plitost pitschna ch’il Maraton da skis engiadinais 2021 ha lieu sco previs ils 14 da mars. Quai tenor valitaziun da Menduri Kasper, il manader da gestiun da l’organisaziun.
Ditg sincer: per la cursa principala dal maraton vesa quai or plitost mal.
Ina schanza minimala vesa Kasper anc da pudair realisar eventualmain ina u l'autra da las cursas pli pitschnas che han lieu en il rom dal Maraton da skis engiadinais. Numnadamain la cursa da dunnas u la cursa da notg.
Decisiun las proximas 3 emnas
En las proximas emnas vul l'organisaziun dentant trair ina decisiun en chaussa. I giaja numnadamain er per blers raps, suttastritga il manader da gestiun dal Maraton da skis engiadinais. Il budget da l'organisaziun era ils ultims onns enturn 3 milliuns francs.